Kirjanpitoyksiköt ja talousarvion ulkopuolella olevat valtion rahastot

**Suunnittelun ja seurannan asiakirjojen sekä tuloksellisuustietojen julkaiseminen Valtion raportointipalvelussa (Netra)**

Toiminnan ja talouden suunnitteluun ja seurantaan liittyvien asiakirjojen sekä tulostavoitteita ja niiden toteutumista koskevien tietojen julkaisemisesta annettua Valtiokonttorin määräystä on muutettu.

Uudessa määräyksessä on otettu huomioon vuoden 2010 alussa voimaan tulleet muutokset valtion talousarviosta annetussa laissa (11.12.2009/1096) ja asetuksessa (29.12.2009/1786). Tilivirastot on muutettu kirjanpitoyksiköiksi, jotka ovat velvollisia julkaisemaan määräyksen mukaiset tiedot. Kirjanpitoyksikkö on vastuussa tietojen julkaisun toteutumisesta myös kirjanpitoyksikköön mahdollisesti kuuluvien virastojen ja laitosten osalta.

Alustavia, eli valtion talousarvioesitykseen sisältyviä, tulostavoitteita koskevien tietojen julkaiseminen ei ole jatkossa pakollista, sillä niitä käsitellään ministeriöiden yhteisessä käytössä olevassa Buketti-tietojärjestelmässä (Budjetti- ja kehystietojärjestelmä). Muilta osin määräykseen on tehty pieniä täsmennyksiä sisällön ajantasaistamiseksi ja määräyksen rakenne on kokonaan uusittu.

Valtiokonttorin tänään antama määräys suunnittelun ja seurannan asiakirjojen sekä tuloksellisuustietojen julkaisemisesta Valtion raportointipalvelussa (Netra) tulee voimaan 1.1.2011. Määräyksellä kumotaan vastaava vuonna 2006 annettu määräys (207/03/2006).

Toimialajohtaja Mikko Kangaspunta

Keskuskirjanpitopäällikkö Maileena Tervaportti

**Tiedoksi:** Valtiontalouden tarkastusvirasto